Olih:
I
W. Wikana-Seraya
Semengan
kramané di Balé Banjar suba biur aéngan tekén peken. Satuan kramané kanti
tusing maulu baan ngartiang. Ada masambatan bangras. Ada masambatan alus. Kéto
masih ada tusing ja mesuang tutur nang aclekisan. Siep jampi, buka anak majait
di bibih.
Yén
tolih uli sebeng lan solah kramané, ada ané masebeng jejeh. Ada masebeng masem
ucem. Ada masebeng sebet bangras. Ada jeg bengong nyaru-nyaru nyalanin paruman
banjaré ané uyut.
“Wayan
Dana,” kéto pekak Rai ngunggahang tangané.
“Nggih
Pak Rai. Sapunapi?” Pak kelian ngaturin galah ring Pekak Rai.
“Sapuniki
Yan. Wayan pinaka panglingsir tiangé ring banjar. Pinaka pucuk pangremba
wawidangané driki. Wayan sané pinaka panegteg krama, kéto masih panegteg jagaté
iriki. Yén dados tunas, sampunang Wayan kantos ngicén galah anak dauh tukad
ngambil bukité badauh. Yén nika kantos maadol, sinah kawéntenané iriki pacang
biur. Tiang sareng wayah-wayah Wayané, kéto masih wayah kramané iriki, sampun
ngawit dumun tuah kahuripin saking daging bukité nika. Toya, tatanduran sarwa
ajeng, kéto masih panekek jagaté sané kantos mangkin kantun becik, tuah saking
bukité badauh.”
“Nggih
suksma nika atur Pak Rainé. Kéwala, tiang tuara nyidang buin nyarengin pinunas
Pak Rainé. Santukan, napi sané pacang kamargiang niki tuah sampun dados
pacutetan saking baduur,” Pasaut Wayan Dana.
“Patut
nika Pak Rai. Niki tatujoné, ten ja tios tuah nuju kamajuan banjar iraga sareng
sami,” Pan Patra ané dadi panyarikan banjar, bareng nyambungin isin paum dinané
ento.
“Nika
patut Tut Patra. Ngarya becik, ngarya kamajuan, becik pisan anggén tatamian
pianak cucuné. Nanging, napiké ten patut masih iraga manahin sapunapi lakar
panadosné? Santukan rwa bhinédané kija-kija ten naenin mapalasan. Wénten
becikné, pastika wénten kaoné,” kéto pekak Rai paragaan mapinunas apanga krama
banjaré tusing kanti ngadep bukit dauh widangan banjaré.
“Pak
Rai cutetné tiang masih setuju sareng Pak Kelian, lan Pak Patra pinaka
panyarikan banjar. Indayang Pak Rai nolih genahé ring jabaan. Samian sampun
maju. Ento tuah ulian kawéntenan pariwisatané,” Krama banjaré ané di bucu kauh
nyambungin.
“Nanging,
ten ja ulian ngadol bukit manten jagaté bisa maju.” Pekak Rai tegteg tusing
setuju yén banjaré kanti lakar ngadep bukité ento. Uli simalu leluhurné suba
miara bukité ento. Yén tusing ulian bukité ento, sinah pekak Rai ajak
wayah-wayah krama banjaré tusing nyidang nyambung idup. Yéh, sarwa dadaaran
tekané tuah uli bukité ento.
“Sapunapi
krama banjar. Setuju bukité badauh lakar maadol?”
“Setuju!!”
mabriuk suaran kramané masaut.
“Ten!!
Tiang ten setuju!” tuah pekak Rai ajak Pekak Buda ané nyambat tusing setuju.
“Pak
Rai ajak Pak Buda. To ngujang Pak Rai ajak Pak Buda kanti tusing setuju? Da
patuhanga jaman modérn ajak jaman kuna. Pak Rai ajak Pak Buda artiné ngaé
generasiné mundur!” sayan bangras raos pengurus banjaré masaut.
“Beneh
ento Pak. Jani jamané suba maju. Da
patuhanga ajak jaman bapaké ipidan.” Sayan bani kramané milu masaut. Engsap
tekén tata titi mabasa, engsap tekén matuturan ngajak anak lingsir, ulian
tatujoné tusing katinutin.
“Sapuniki.
Mangkin pamuputné tuah saking krama. Sané akéhan setuju, nika sané pacang
kamargiang. Sapunapi krama setuju??”
“Setuju!!!”
makejang kramané masaut. Ané tusing masaut tuah Pekak Rai ajak Pekak Buda
dogén. Nanging pamuputné liunan ané setuju. Pekak Rai ajak Pekak Buda tusing
nyidang ngomong buin, sajaba nuutin apa asil paum dinané ento.
Rasa
sedih, rasa jejeh teka ngulah Pekak Rai kala petengé. Kanti tengah lemeng,
Pekak Rai tusing nyidang sirep. Gelibag-gelibeg makejang pelih. Dikenehné tuah
abesik. Kénkén lakar panadiné disubané bukité ento maadep. Bukit ané satata
nyagain banjaré uli blabar kala ujané bales. Bukit ané dadi pangantungan idup
kramané ditu.
Rasa
lelehné tur tuuhné ané suba lingsir, ngaénang petengé ento Pekak Rai nyidang
sirep.
Tatit
kerug saling sautin di langité. Buka kembang api pakrébék ngaénang langité
galang ngentosin sunaran bulan. Tondén ada apakpakan basé sagétan ujané tuun
bales. Tepukina ada anak cerik ajaka dadua, sedeng maplalian di betén bukité
ento. Ada mapanganggo sarwa putih. Ada mapanganggo sarwa selem. Anak cerik ané
mapanganggo selem bikasné kual pesan. Anak cerik ané mapanganggo putih mula
saja masolah luung, anut tekén titi.
Ujané
ngancan bales. Yéhé uli bukité suba sayan gedé. Warnané sayan barak sayan
selem, putek litek. Anak ceriké ento iteh maplalian saling uber. Ya kénkén
kadén, sagétan ulung makadadua. Lantas uli baduur tanahé milu macepol nibén tur
ngurug anak ceriké ento.
“Awas.....!!”
Pekak Rai makraikan nglantas bangun. Angkiané ngangsur, awak peluh pidit,
bayuné runtag.
“Nguda
jelék kéné ipiané,” kéto Pekak Rai ngangseg-ngangseg.
Pesu
Pekak Rai marep kauh nolih bukité badauh, katimpalin suaran jangkrik, suaran
gumatat gumitit Pekak Rai mamengong. Sahasa mekita ngomong ngaturang suksma tur
nunas pangampura ajak bukité ento.
***
“Gadebuarrrr...!!”
kéto munyin batuné kaungkil baan buldoser dina semengan ento. Kayuné telah
medem pajléngkak, matimpah saling tumpukin kaséngsor mesin. Suryakan kramané
pada liang, ngantiang banjarné apang dadi maju. Cerik-ceriké pada kedék
pakenyem tumbén nepuk besi gedé, magigi rénggah. Gejer magejeran batuné terus
ulung maglebug.
Tondén
ada awai, bukité suba élah lengar nyaplar. Tusing buin ada kayu ané saling
ejokin. Tusing buin ada angin ané makesir alus. Tusing buin ada kedis ané
matembang girang. Gulem duur bukité sahasa sedih nagih ngetélang yéh mata.
Matan
ainé suba bah kauh. Petengé suba dadi saput dinané ento. Nanging, genahné Pekak
Rai jani suba tusing cara ibi ipuan. Guminé sepi jampi. Tusing buin ada
tatembangan gumatat gumitit saling sautin. Ané matembang girang petengé ento
tuah tatit matimpal kerug di langité ané bangras.
“Krébék
cedarrr....!!” kéto munyin langité, aéngan tekén ulungan batu ané ungkila baan
buldoseré. Guminé dingin, ujané tuun ngrébés. Ngancan peteng ujané ngancan
bales, yéhé mageduran sayan gedé. Banjarné Pekak Rai aéng peteng ibut masaput
gulem, matimpal ujan, katembanging tatit kerug.
Pekak
Rai bengong mamongol. Dikenehné tetep mapangacep apang genahé ditu tusing kanti
nepuk baya.
“Tungtang...tungtang...tungtang...!!”
sagétan kulkulé mamunyi bulus. Kramané biur pada malaib. Pekak Rai milu bangun
lantas malaib. Kramané ada saling enjek, ada saling dongsok apang tusing kena
baya. Ada nyangkol pianak, ada ngaba panganggo. Ada masih matalang ngaba awak
dogén.
“Gedebuaarrr....!!!”
bukité macepol asibak. Blabar gedé, tanah longsor jani nepén banjarné Pekak
Rai. Suryaké ngulungang batu, kedék pakenyem cerik-ceriké nolih buldoser jani
dadi eling, dadi baya. Munyin buldoseré kagentosin baan munyin montor ambulan
crarat-crurut kema mai.
NB: Satua cutet puniki taler prasida kawacén ring Jurnal Sastra Bali Modéren Suara Saking Bali édisi XII
IW. Wikana-Seraya
Guru basa Bali ring SMKN 1 Amlapura. Kakawiannyané naanin kawedar ring Bali Orti (Pos Bali), Jurnal Suara Saking Bali, miwah Médiaswari (Pos Bali).
ban_Latn tpi_Latn pol_Latn ban_Latn ban_Latn ban_Latn ban_Latn ban_Latn sun_Latn ban_Latn ban_Latn ban_Latn ban_Latn ban_Latn ban_Latn ban_Latn jav_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ces_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ban_Latn ind_Latn ban_Latn kea_Latn ban_Latn ces_Latn ban_Latn ban_Latn jav_Latn ban_Latn ban_Latn ban_Latn ban_Latn ban_Latn jav_Latn ban_Latn ban_Latn ind_Latn ban_Latn ban_Latn ban_Latn ind_Latn ban_Latn ban_Latn ban_Latn ban_Latn ban_Latn ind_Latn ban_Latn ban_Latn ayr_Latn ban_Latn ban_Latn ban_Latn ban_Latn ban_Latn ban_Latn jav_Latn ban_Latn ban_Latn ban_Latn ban_Latn taq_Latn ban_Latn lin_Latn ban_Latn jav_Latn ast_Latn ban_Latn ban_Latn ban_Latn unk knc_Latn ban_Latn ban_Latn ban_Latn ban_Latn tgl_Latn kik_Latn ban_Latn ban_Latn ban_Latn bjn_Latn ban_Latn ban_Latn ban_Latn ban_Latn ltz_Latn ban_Latn ban_Latn ban_Latn ban_Latn jav_Latn ban_Latn hau_Latn kac_Latn ban_Latn ban_Latn ban_Latn ban_Latn nld_Latn ban_Latn ban_Latn ban_Latn kea_Latn ban_Latn kab_Latn ban_Latn